Živa
Živa (latinski: hydrargyrum, iz starogrčkog ὑδρος: hydros - voda i άργυρος: árgiros - srebro) jeste hemijski element sa simbolom Hg i atomskim brojem 80. Spada u prelazne metale. Nalazi se u 12. grupi i 6. periodi periodnog sistema elemenata. Ona je jedini metal i pored broma jedini element koji je u normalnim uslovima u tečnom stanju. Zbog svoje velike napetosti površine, živa ne vlaži površinu na kojoj se nalazi, već zbog jake kohezije stvara kapi u obliku sočiva. Ona, kao i svi drugi metali, odlično provodi električnu struju.